দলের বিশ্বকাপ জয়ে গুরুত্বপূর্ণ অবদান রেখেছেন। অথচ তিনি নাকি বয়স কমিয়ে খেলেছেন বিশ্বকাপে। চাঞ্চল্যকর অভিযোগে বিদ্ধ অস্ট্রেলিয়ার বিরুদ্ধে ফাইনালের নায়ক মনজ্যোৎ কালরা। তবে এমন অভিযোগ ওঠার পরেই দেরি করেননি তিনি। সরাসরি নিজের প্রতিক্রিয়া জানিয়ে দিয়েছেন জাতীয় সংবাদমাধ্যমে। বিশ্বকাপ জয়ের পরেই বাড়িতে ফিরে সর্বভারতীয় এক ইংরেজি দৈনিকে প্রতিক্রিয়া জানাতে গিয়ে কালরা বলে দিয়েছেন, ‘‘আমার বিরুদ্ধে এর আগেও এমন অভিযোগ করা হয়েছে। তবে মেডিক্যাল রিপোর্ট অনুযায়ী সমস্ত অভিযোগই ভুল প্রমাণিত হয়েছে।’’ এর পরে তাঁর সংযোজন, ‘‘এর আগে এমন অভিজ্ঞতার সম্মুখীন হইনি। বিষয়টি দুঃখজনক। তবে যত খারাপ সময়ই আসুক না কেন, পরিবারের সমর্থন সবসময় পেয়েছি।’’
প্রসঙ্গত, শুধু বিশ্বকাপের মতো মেগা টুর্নামেন্ট নয়, এর আগেও বয়স ভাঁড়ানোর অভিযোগ শুনতে হয়েছে মনজ্যোৎকে। দিল্লির হয়ে খেলার সময় বিষেন সিংহ বেদি এবং কীর্তি আজাদের মতো প্রাক্তন তারকারাও মনজ্যোৎকে বয়স বাড়ানোর অভিযোগ এনেছিলেন। এখানেই ক্ষান্ত না থেকে বোর্ডের কাছে লিখিত অভিযোগপত্রও জমা দেন তাঁরা। যদিও সেই সময় সমস্ত অভিযোগ অস্বীকার করে বিসিসিআই। বরং বোর্ডের তরফে সাফ জানিয়ে দেওয়া হয়, বয়স সংক্রান্ত বিষয় পর্যাপ্ত যাচাই করেই মনজ্যোৎকে বিশ্বকাপে খেলতে যাওয়ার ছাড়পত্র দেওয়া হয়েছে।

ফাইনালে শতরানের পর মনজোৎ কালরা। — আইসিসি ওয়েবসাইট

এই বিষয়ে অন্যান্য খবর

বাবা অপারেশন টেবিলে, উদ্বেগ ভুলে মনজ্যোৎ করেছিলেন ১৭২


বিশ্বকাপ জয়ের রাত থেকেই শুরু হয়েছে বিতর্ক। কোচ দ্রাবিড় এবং বিসিসিআই-কে নিশানায় রেখে প্রশ্ন তোলা হয়, কালরা কি সত্যিই অনূর্ধ্ব-১৯ ক্রিকেটার! ফাইনালে অস্ট্রেলিয়ার বিরুদ্ধে একাই ভারতকে জিতিয়ে দিয়েছেন। শতরান করা কালরার সামনে অসহায় দেখিয়েছে অজি যুব বোলারদের। অভিযোগ সত্যি হলে ভারতের কাছ থেকে অনূর্ধ্ব ১৯ বিশ্বকাপ ছিনিয়ে নেওয়া হতে পারে, এমনও আশঙ্কা রয়েছে! তবে আপাতত এসব বিষয় নিয়ে ভাবছেন না কালরা। আপাতত তাঁর লক্ষ্য ভাল পারফর্ম করে জাতীয় দলে সুযোগ পাওয়া।